## Uredba o izmjenama Uredbe o Stručnoj službi Savjeta za nacionalne manjine

### NN 76/2011 (6.7.2011.), Uredba o izmjenama Uredbe o Stručnoj službi Savjeta za nacionalne manjine

VLADA REPUBLIKE HRVATSKE

1615

Na temelju članka 36. stavka 6. Ustavnog zakona o pravima nacionalnih manjina (»Narodne novine«, br. 155/2002, 47/2010 i 80/2010), Vlada Republike Hrvatske je na sjednici održanoj 21. lipnja 2011. godine donijela

UREDBU

O IZMJENAMA UREDBE O STRUČNOJ SLUŽBI SAVJETA ZA NACIONALNE MANJINE

Članak 1.

U Uredbi o Stručnoj službi Savjeta za nacionalne manjine (»Narodne novine«, br. 77/2003 i 130/2006), članak 2. mijenja se i glasi:

»Stručna služba obavlja stručne i administrativne poslove za Savjet za nacionalne manjine: vodi bazu podataka udruga i ustanova nacionalnih manjina u Republici Hrvatskoj koji se putem Savjeta za nacionalne manjine sufinanciraju iz državnog proračuna Republike Hrvatske; priprema i koordinira provedbu javnog poziva udrugama i ustanovama pripadnika nacionalnih manjina za sufinanciranje programa kulturne autonomije; izrađuje prijedlog odluke o raspodjeli sredstava; analizira izvješća o radu i o utrošku sredstava udruga i ustanova pripadnika nacionalnih manjina; obavlja terenske izvide s ciljem utvrđivanja činjeničnog stanja u vezi s radom udruga i ustanova pripadnika nacionalnih manjina i namjenskim korištenjem sredstava doznačenih iz državnog proračuna, te u slučaju opravdane sumnje o nepravilnosti i nezakonitosti u njihovom radu o tome obavještava nadležna tijela.

Stručna služba izrađuje godišnje izvješće o ostvarivanju programa kulturne autonomije i o utrošku sredstava doznačenih udrugama i ustanovama pripadnika nacionalnih manjina iz državnog proračuna, koje podnosi Savjetu za nacionalne manjine; surađuje s nadležnim tijelima državne uprave pri izradi prijedloga operativnih planova radi provedbe Ustavnog zakona o pravima nacionalnih manjina i sudjeluje u izradi izvješća o provedbi navedenih operativnih planova i njegovih učinaka na ostvarivanje prava pripadnika nacionalnih manjina u Republici Hrvatskoj.

Stručna služba pruža stručnu pomoć te daje očitovanja na predstavke građana, udruga i ustanova pripadnika nacionalnih manjina; organizira seminare i okrugle stolove vezano uz pitanja iz područja zaštite prava pripadnika nacionalnih manjina; obavlja i druge poslove iz područja prava pripadnika nacionalnih manjina koje joj povjeri Vlada Republike Hrvatske.«.

Članak 2.

U tabelarnom prikazu okvirnog broja državnih službenika mijenja se okvirni broj državnih službenika potrebnih za obavljanje poslova iz djelokruga Stručne službe Savjeta za nacionalne manjine.

Novi okvirni broj državnih službenika potrebnih za obavljanje poslova iz djelokruga Stručne službe sadržan je u tablici, koja je sastavni dio ove Uredbe.

Članak 3.

Predstojnik Stručne službe Savjeta za nacionalne manjine uskladit će Pravilnik o unutarnjem redu Stručne službe Savjeta za nacionalne manjine s odredbama ove Uredbe, u roku od 15 dana od njezinog stupanja na snagu.

Članak 4.

Ova Uredba stupa na snagu danom objave u »Narodnim novinama«.

Klasa: 023-03/11-01/10
Urbroj: 5030104-11-1
Zagreb, 21. lipnja 2011.

Predsjednica
Jadranka Kosor, dipl. iur., v. r.

OKVIRNI BROJ DRŽAVNIH SLUŽBENIKA U STRUČNOJ SLUŽBI SAVJETA ZA NACIONALNE MANJINE

|  |  |
| --- | --- |
| POLOŽAJ I RADNO MJESTO | SLUŽBENICI |
| savjetnik u Vladi i Vladinom uredu | 3 |
| viši upravni referent | 1 |
| administrativni tajnik | 1 |
| UKUPNI BROJ IZVRŠITELJA | 5 |

Uredba, NN 76/2011-1615